70-იანი წლების შოუ
„70-იანი წლების შოუ“ (ინგლ. That '70s Show)— ამერიკული სატელევიზიო თინეიჯერული სიტკომი, რომელიც Fox-ზე გადიოდა1998 წლის 23 აგვისტოდან 2006 წლის 18 მაისამდე. სერიალი ასახავს ექვსი თინეიჯერის ცხოვრებას, ისინი ცხოვრობენ გამოგონილ ქალაქ პოინტ-პლეისში, ვისკონსინის შტატში, 1976–1979 წლებში. მთავარ როლებს ასრულებენ: ტოფერ გრეისი, მილა კუნისი, ეშტონ კაჩერი, დენი მასტერსონი, ლორა პრეპონი, ვილმერ ვალდერამა, ლიზა რობინ კელი, დებრა ჯო რაპი, კურტვუდ სმიტი, დონ სტარკი, ტომი ჩონგი და ტანია რობერტსი. 1999 წელს გადაცემა გადაკეთდა ITV-სათვის (გაერთიანებული სამეფო). ეწოდა Days Like This („ასეთი დღეები“), იყენებდნენ თითქმის მთლიანად ორიგინალ სცენარს, მხოლოდ მცირედი ცვლილებები შეეხო კულტურულ რეალიებს. სერიალის გაგრძელება, „90-იანი წლების შოუ“, რომელიც ვითარდება 1995 წელს და ეხება „70-იანი წლების შოუს“ მთავარი გმირების შვილებს, Netflix-ზე გამოვიდა 2023 წლის 19 იანვარს.